b'\n_START_ARTICLE_\nRuotsinlapinkoira\n_START_SECTION_\nAlkuper\xc3\xa4\n_START_PARAGRAPH_\nRodun alkuper\xc3\xa4 on sama kuin muidenkin pystykorvien. Norjasta, l\xc3\xa4helt\xc3\xa4 Varangeria l\xc3\xb6ytyneet 7\xc2\xa0000 vuotta vanhat koiran j\xc3\xa4\xc3\xa4nn\xc3\xb6kset muistuttavat pohjoisia pystykorvarotuja. Lappalaiset ottivat aikoinaan ruotsinlapinkoiran porokoiraksi, joka paimensi poroja ja suojeli niit\xc3\xa4 pedoilta. Poronhoidon v\xc3\xa4hentyess\xc3\xa4 t\xc3\xa4ll\xc3\xa4 vuosisadalla rotu oli vaarassa l\xc3\xa4hes kadota. Innokkaat harrastajat saivat sen kuitenkin elvytetty\xc3\xa4. Nyky\xc3\xa4\xc3\xa4n ruotsinlapinkoira toimii jopa lampaiden paimentajana. Ruotsin kennelliitto hyv\xc3\xa4ksyi t\xc3\xa4m\xc3\xa4n satoja vuosia vanhan rodun kuitenkin vasta vuonna 1944.\n_START_SECTION_\nUlkon\xc3\xa4k\xc3\xb6\n_START_PARAGRAPH_\nLyhyt, kartion muotoinen kuono kapenee kirsua kohti. Eturaajat ovat vahvat ja yksisuuntaiset. Vatsaviiva kohoaa vain v\xc3\xa4h\xc3\xa4n. S\xc3\xa4k\xc3\xa4korkeus on 40-51 cm (ihanne: urokset 48 cm, nartut 43 cm). Tyypillisen\xc3\xa4 pystykorvana ruotsinlapinkoiralla on pystyt korvat sek\xc3\xa4 sel\xc3\xa4n p\xc3\xa4\xc3\xa4lle kaartuva h\xc3\xa4nt\xc3\xa4. Runko on suorakaiteen muotoinen.\n_START_SECTION_\nV\xc3\xa4ri\n_START_PARAGRAPH_\nAikaisemmin ruotsinlapinkoirat olivat v\xc3\xa4rilt\xc3\xa4\xc3\xa4n mustia, ruskeita tai valkoisia. Ajan my\xc3\xb6t\xc3\xa4 valkoinen karsiutui pois, koska sit\xc3\xa4 oli vaikea erottaa lumesta. Nykyisin koirat ovat yleisimmin mustia, mutta my\xc3\xb6s ruskea v\xc3\xa4ri on yleinen. Rinnassa, k\xc3\xa4p\xc3\xa4liss\xc3\xa4 ja h\xc3\xa4nn\xc3\xa4n p\xc3\xa4\xc3\xa4ss\xc3\xa4 sallitaan valkoisia merkkej\xc3\xa4, mutta runsaammat merkit eiv\xc3\xa4t ole toivottavia.\n_START_SECTION_\nTurkinhoito\n_START_PARAGRAPH_\nS\xc3\xa4\xc3\xa4nkest\xc3\xa4v\xc3\xa4 turkki, jossa paksu ja tuuhea peitinkarva; aluskarva kihartuvaa. Turkki hylkii vett\xc3\xa4 ja lunta. S\xc3\xa4\xc3\xa4nn\xc3\xb6llinen harjaus est\xc3\xa4\xc3\xa4 turkin takkuuntumisen eik\xc3\xa4 karvaan tartu risuja tms.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nRuotsinlapinkoira on luonteeltaan yst\xc3\xa4v\xc3\xa4llinen, \xc3\xa4lyk\xc3\xa4s, aktiivinen ja toimelias. Ruotsinlapinkoira sopii luonteeltaan kotikoiraksi ja rakastaa ulkoilua s\xc3\xa4\xc3\xa4st\xc3\xa4 riippumatta. Ruotsinlapinkoira sopii my\xc3\xb6s monenlaisiin harrastuksiin.\n_START_SECTION_\nHarrasteet\n_START_PARAGRAPH_\nRuotsinlapinkoira sopii niin koti- kuin harrastuskoiraksikin. Monet harrastavat esimerkiksi tokoa ja agility\xc3\xa4. Ruotsissa l\xc3\xb6ytyy jo muutama tottelevaisuusvaliokin.\n_START_SECTION_\nTerveys\n_START_PARAGRAPH_\nRuotsinlapinkoirilla on ilmennyt jonkin verran lonkkasairauksia ja epilepsiaa, mutta Suomessa tutkitut koirat ovat olleet p\xc3\xa4\xc3\xa4osin terveit\xc3\xa4.\n_START_SECTION_\nTilanne Suomessa ja muualla\n_START_PARAGRAPH_\nRuotsinlapinkoiria on Suomessa rekister\xc3\xb6ity noin 150 koiraa. Rotu on kotimaansa ulkopuolella l\xc3\xa4hes tuntematon.'